Risikerer fengsel og gedigne bøter hvis du melder barnet ditt på en missekonkurranse. Missearrangører raser.

Av Ingrid Treborg

Det franske senatet bestemte seg onsdag kveld for at alle missekonkurranser for barn under 16 år skal forbys i landet, skriver BBC.

Dette skal beskytte jenter mot det senatet kaller «hyperseksualisering i for ung alder».

Lovforslaget, Against Hyper-Sexualisation: A New Fight For Equality, inkluderer også konkurranser for gutter, men først og fremst er senatet opptatt av å beskytte jentene.

Dette forklarte den konservative senatoren Chantal Jouanno under høringen.

– Da jeg spurte organisasjonssjefen hvorfor det ikke finnes noen guttekonkurranse, hørte jeg ham si at gutter ikke vil nedverdige seg slik, sa senatoren.

Hva synes du om forbudet? Si din mening i kommentarfeltet nederst i saken!

– Destruktivt

I Frankrike arrangeres det årlig flere missekonkurranser for barn. De to største konkurransene, Mini Miss og Grannes de Miss har hatt 20 deltakere hver, og barna har vært mellom seks og 13 år.

– Det er svært destruktivt for ei jente mellom seks og 12 år å høre at moren hennes sier at det er viktigst å være pen. Vi slåss for å si: Det er det som er i hodet ditt som teller, sier en av initiativtakerne til lovforslaget, Chantal Jouanno, til New York Times.

Arrangører av missekonkurransene for barn raser. Grannes de Miss-sjef Maud Chevalier forstår ikke forbudet, og sier at franske missekonkurranser for barn ikke er i nærheten av de omstridte amerikanske, hvor barna blant annet opptrer i badedrakt og bikini.

Hun sier at det i Grannes de Miss ikke er tillatt med hæler over tre centimeter, korte skjørt, sminke og badetøy.

– Jeg har hele tiden ønsket å lage en konkurranse som respekterer barnet. Bannlysingen viser hvor store fordommer folk har mot skjønnhetskonkurranser, sier hun.

– De tror at barna går rundt på scenen og later som om de er Barbie. I våre konkurranser er jentene prinsesser for en dag. De får seg nye venner og blir kvitt sceneskrekk.

Utløst av Vogue-bilder

Høringen ble arrangert etter en kontroversiell reportasje i bladet Vogue i 2010, som inkluderte tre jenter på 10 år iført tettsittende kjoler, høye hæler og kostbare smykker.

Artikkelen skapte furore i Frankrike, men motebladet forsvarte bildene og sa at de bare portretterte tre jenter som kler seg ut som mødrene sine.

Hvis loven går gjennom i underhuset, kan de som organiserer missekonkurransene, samt foreldre som melder på barna sine, risikere å bli både fengslet og få bøter opp mot 200.000 kroner.